Vuokra-asuntoilmoitus Oikotiellä laskee vuokran asumistuen suuruuden mukaan ja antaa luvan kynttilöiden polttamiseen vain juhlapäivinä.

Lahtelainen vuokranantaja kertoo ilmoituksessaan, että hänen yksiönsä vuokra riippuu siitä, paljonko vuokralainen saa asumistukea.

Vuokranantaja kysyy laittomasti vuokralaisen terveystietoja ja haluaa muitakin yksityisyyteen liittyviä tietoja.

Vuokralle tarjottu yksiö sijaitsee Lahden keskustan tuntumassa ja sen vuokrapyyntö on 370 euroa kuukaudessa, jos vuokralainen ei saa asumistukea. Vuokran suuruus muuttuu kuitenkin sen mukaan, paljon asumistukea vuokralainen saa. KUVAKAAPPAUS

Oikotiellä oleva ilmoitus kertoo, että Lahden ydinkeskustassa oleva, tyydyttäväkuntoinen yksiö on vapaa vuokrattavaksi.

Ilmoituksen otsikossa vuokra on 370 euroa kuukaudessa, mutta todella pitkästä ilmoitustekstistä selviää lisää: 1940-luvulla rakennetun kerrostalokodin vuokran suuruus riippuu siitä, paljonko vuokralainen saa asumistukea. Esimerkkeinä yksiön omistaja mainitsee, että jos asumistuki on vähintään 200 euroa kuukaudessa, vuokra on 400 euroa. Vuokralaisen oma osuus pienenee asumistuen kasvun myötä niin, että 300 euron asumistuella vuokra on 420 euroa ja 430 euron asumistuella 450 euroa kuukaudessa. tilaa asunnossa on 21,6 neliömetriä.

Vuokravakuus on 500 euroa paitsi jos se tulee Kelalta. Siinä tapauksessa vuokranantaja haluaa kolmen kuukauden vakuuden. Vesimaksu on 15 euroa kuukaudessa.

Terveystiedot kiinnostavat

Vuokranantaja esittelee itsensä pitkäaikaiseksi Suomen Vuokranantajat ry:n jäseneksi, ja kertoo asuvansa samassa talossa josta vuokraa yksiötä. Mies toteaa ilmoituksessa, että asunnosta todella kiinnostuneiden olisi " asioiden nopeuttamiseksi hyvä kertoa ainakin alustavasti itsestään " . Hän luettelee aiheiksi taloustilanteen, rikostaustan, maksuhäiriöt ja vuokralaisen terveydentilan. Erikseen hän mainitsee " huomattavaa vaikutusta normaaliin asumis-elämään " olevan vaikealla masennuksella ja invaliditeetilla.

Poikkeuksellisen pitkä vuokrailmoitus sisältää useita ehtoja. Ilmoittaja kertoo, että asunnon voi varata ilman vuokrasopimuksen sopimisvelvoitetta 30 eurolla seitsemäksi vuorokaudeksi. Jos vuokrasopimuksesta sopiminen ja siihen liittyvien asioiden selvittely vie vuokralaiselta yli viikon, on hänen maksettava vuokranantajalle 30 euron sopimusneuvotteluvakuus jokaiselta seuraavalta viikolta. Asunnon omistaja kuvailee vuokraneuvottelut kolmiosaisiksi alkaen näytöstä ja sitä seuraavista neuvotteluista päättyen asunnon kuntokartoitukseen ja avainten luovutukseen. Neuvotteluiden kahteen ensimmäiseen vaiheeseen menee hänen kokemuksensa mukaan aikaa parista päivästä viikkoon.

Asunnon omistajan ehto kuitenkin on, että neuvottelut tuottavat tulosta viikossa. Sopimusneuvotteluvakuus jää hänelle, mikäli neuvottelujen päättymisen syy on se, että vuokralainen ei ole " riittävällä tavalla selvittänyt ja hoitanut vuokrasopimuksen edellyttämiä asioita kuntoon " .

Ikkunan avaa huoltomies

Asumiselle vuokranantaja luettelee useita ehtoja. Esimerkiksi kynttilöitä saa polttaa vain juhlapyhinä. Vuokrailmoituksen alussa lukee, että lemmikistä on sovittava erikseen. Tavanomaisesta lemmikistä on maksettava 20 euroa kuukaudessa asunnon kulumislisää. Tekstin loppupuolella summa on 30 euroa.

Asunnossa on ilmoituksen mukaan suuri ikkuna, jota avaamaan vuokralaisen on kutsuttava huoltomies ja maksettava tästä palvelusta itse.

Vuokranantaja kertoo ilmoituksessaan, ettei hän vastaa asunnon kunnossapidosta miltään osin. Vuokraa ja vuokralisiä hän ilmoittaa korottavansa kerran vuodessa elinkustannusindeksin muutoksia vastaavasti, kuitenkin vähintään kolmella prosentilla. Huoneistossa on uusittu kaapistot uusittu vuonna 2006, jolloin tehtiin putkiremontti.

Yksiö vuokrataan kalustamattomana, mutta siellä on tällä hetkellä mm. lipasto ja runkopatja. Jos vuokralainen ei halua käyttää niitä, hänen on vuokraehtojen mukaan siirrettävä ne omalla kustannuksellaan ullakkokomeroon, joka on yhteiskäytössä vuokranantajan kanssa. Huoneiston käytössä on myös toinen varastokomero.

Täystyrmäys edunvalvojalta

Vuokralaiset VKL:n ry (ennen Vuokralaisten keskusliitto) toiminnanjohtaja Anne Viita tyrmää lahtelaisen vuokrailmoituksen. Se on osin lainvastainen, koska terveystietoja ei saa kysyä.

- Tämä on järkyttävä, Viita kommentoi ilmoitusta kokonaisuudessaan. Hänen johtamansa Vuokralaiset VKL valvoo vuokralla asuvien etuja ja oikeuksia.

Viita toteaa, että ilmoituksen perusteella vuokranantaja hakee sellaista vuokralaista, jolle Kela maksaa asumistukea.

- Kelalta tulevia yhteiskunnan tukia koitetaan hyödyntää mahdollisimman paljon, hän sanoo vuokranantajista, jotka sitovat vuokran ja asumistuen yhteen.

- Se on se koulukunta, jossa lasketaan, että kun toi joka tapauksessa saa asumistukea, kyllähän kannattaa pyytää paljon, niin hän saa enemmän asumistukea. Ja aina kun tuki nousee, oli tarvetta nostaa tai ei, lähdetään korotuskierrokselle.

Vuokran suuruuden liittäminen asumistuen määrään ei ole laitonta, mutta Viita pitää ilmoitusta aikaa kuvaavana.

- Se kuvaa ikävästi vuokramarkkinatilannetta tänä päivänä.

Toisaalta Viita toteaa, ettei ole pitkään aikaan nähnyt tällaista vuokrailmoitusta, jossa vuokranantaja yrittää puuttua vuokralaisen kotielämään jopa sitä myöden, milloin hän saa polttaa kynttilöitä.

- Kun ajattelen sopimusteknistä osuutta, tästä tulee vaikea sopimus.

Vuokralaiset VKL:n toiminnanjohtaja Anne Viita pitää Oikoteillä olevaa vuokrailmoitusta erikoisena. Hän ei itse hakisi tätä vuokrakotia.Katso kaikki muut vaihtoehdot ensin, on hänen viestinsä uutta kotia Lahdesta etsivälle. KUVAKAAPPAUS

Vuokranantajalla vastuunsa

Vuokranantaja haluaa paljon tietoa vuokralaisehdokkaistaan.

- Jos joku haluaa osoittaa olevansa hyvä henkilö, hän voi hankkia itsestään erilaisia viranomaistodistuksia, mutta ei vuokranantaja voi vaatia niitä.

Viidan mielestä kysymykset loukkaavat yksityisyyttä.

- Levitän omaisuuteni ja henkilökohtaiset asiani vuokranantajan eteen. Kelan avulla tullaan iholle vahvasti.

Viita ei vastaisi tähän ilmoitukseen, jos olisi etsimässä vuokrakotia.

- Toivon, että kukaan vuokralainen ei ole sellaisessa tilanteessa, että täytyy tällainen asunto, jossa näin paljon erityisehtoja, ottaa harkintaan edes katsomisen kautta.

Vuokranantaja kertoo, että asunto on aiemmin ollut vuokrattuna opiskelijoille.

- Meillä on parikymppistä nuorisoa kotona. Sanoisin suoraan heillekin, että miettikää nyt kaksi kertaa, Viita toteaa.

Erilaiset lisämaksut eivät Viidan mielestä ole välttämättä edes laillisia, eikä asunnon omistaja ymmärrä hyvää vuokratapaa.

- Vuokranantaja ei ole ymmärtänyt hyvää vuokratapaa eikä omistajan riskin olemusta. Tällä viittaan esimerkiksi siihen, jos ikkuna on niin painava, että sitä ei voi yksi ihminen avata, vaan se pitää jättää huollolle, hänen tehtävänsä on pitää huoli kustannuksista. Myös huoneistossa olevat huonekalut kuuluvat vuokranantajan siirrettäviksi.

Viita sanoo, että asunnon omistajan kannattaisi miettiä, raaskiiko hän edes laittaa yksiötään vuokralle, niin paljon ehtoja ja varauksia ilmoituksessa on. Lisäksi Viita pitää ilmoituksen sävyä vanhanaikaisena.

- Minä olen omistaja ja määrään sinun kodistasi, hän tiivistää ilmoituksen hengen.